Хэкупсэхэр ягъэлъапIэ
Къэбэрдей-Балъкъэрым ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм Iуэху гуапэ щекIуэкIащ. ЩIэблэм хэкупсэ гъэсэныгъэ етыныр мурад нэхъыщхьэ зыхуэзыщIыжауэ абы телажьэхэр щIыхь дамыгъэхэмрэ медалхэмкIэ ягъэлъэпIащ.
Тыгъэхэр Къумахуэ Мухьэдин ет. 2011 — 2015 гъэхэм ятещIыхьа, «Урысей Федерацэм и цIыхухэм хэкупсэ гъэсэныгъэ етын» программэм ипкъ иткIэ, УФ-м и Правительствэм и Унафэм къызэрыщыгъэлъэгъуам тету, Урысей къэрал дзэ тхыдэ-щэнхабзэ центрым игъэуващ «Урысей Федерацэм и цIыхухэм хэкупсэ гъэсэныгъэ етыным жыджэру зэрыхэлэжьыхьым папщIэ» щIыхь дамыгъэмрэ «Урысейм и хэкупсэ» медалымрэ. Ахэр яхуэфащэу цIыхуихрэ республикэм и курыт еджапIитIрэ къыхахащ.
— КъБР-м и къалэхэмрэ къуажэхэмрэ мыпхуэдэ егъэджакIуэфIхэр иIэху, Хэкур цIыху пэжхэм зэращымыщIэнур ди фIэщ мэхъу, — жиIащ зэIущIэр къыщызэIуихым цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министр Къумахуэ Мухьэдин.
«Урысей Федерацэм и цIыхухэм хэкупсэ гъэсэныгъэ етыным жыджэру зэрыхэлэжьыхьым папщIэ» щIыхь дамыгъэр иратащ Май къалэм и гимназие №1-м и егъэджакIуэхэм. А IуэхущIапIэм иIэщ езым и дамыгъэ, гимн, «Хэкупсэ» зи фIэщыгъэ клуб, школ музей щолажьэ. Апхуэдэ дамыгъэ къилэжьащ Бахъсэн къалэм и курыт еджапIэ №4-ми. Хэкупсэ гъэсэныгъэ къызыпкърыкI Iуэху зэмылIэужьыгъуэу школым щрагъэкIуэкIхэм къыдэкIуэу, ар цIэрыIуэщ и «Фэеплъ» музейр Урысей Федерацэм и школ музейхэр къыщыхьа тхылъым зэрыратхамкIэ.
— Мыр си закъуэкъым зейр, ар нэхъыбэу зи ехъулIэныгъэр сабийхэрщ, — жиIащ «Урысейм и хэкупсэ» медалыр зыхуагъэфэщахэм ящыщ, Тырныауз къалэм ОБЖ-мкIэ и егъэджакIуэ Соттаев Шарафи. Абы и тхыгъэхэр «Знамя» журналым къытохуэ, цIыхур шынагъуэншэу псэуным хухэха плIанэпэр егъэхьэзыр.
А медалыр хуагъэфэщащ КъБР-м и «Урысейм и ДОСААФ» Аруан автошколым и унафэщI, Ростов областым хыхьэ Мартыновскэ районым и администрацэмрэ и къэхутакIуэхэмрэ щIыгъуу 115-нэ шууей дивизэм и тхыдэр къэзыхутэ Гулажын Беслъэн. Я зэфIэкIыр дамыгъэ лъапIэмкIэ къалъытащ Шэджэм районым къэрал кIуэцI Iуэхухэмрэ къэрал кIуэцIыдзэхэмрэ я ветеранхэм я советым и тхьэмадэ Уэрыш Владимир, Красносельскэ къуажэм и курыт еджапIэм и «Импульс» творческэ зэгухьэныгъэм и унафэщI Писаренкэ Владимир, Безенги жылэм Мечиев Кязим и цIэр зэрихьэу дэт школым ОБЖ-мкIэ щезыгъаджэ Чочаев Мурадин, Тэрч къалэм и курыт еджапIэ №2-м а предметыр щезыгъэдж-къызэгъэпэщакIуэ Дэбагъуэ Ахьмэд сымэ.
ПЩЫГЪУЭШ Iэсият.
